**ÅRSBERETNING 2020**

**for**

**FORFATTERSKOLEN**

1. Beretning

1.1. Præsentation af Forfatterskolens institutionelle grundlag

1.2. Årets faglige resultater

1.3 Ledelsesberetning

1.4. Årets økonomiske resultat

1.5. Finansielle nøgletal

1.6. Forventninger til de kommende år

2. Målrapportering

2.1. Opgaver og ressourcer

2.1.2 Uddybende oplysninger

2.2. Mål og resultater

3. Regnskab

3.1. Anvendt regnskabspraksis

3.2. Resultatopgørelse

4. Påtegning af det samlede regnskab

5. Bilag til årsberetningen

**1. Beretning**

**1.1 Præsentation af Forfatterskolens institutionelle grundlag**

Forfatterskolen er en selvejende institution med hjemsted i København. Forfatterskolen blev etableret som selvejende institution i 2003. Forfatterskolen er som sådan en uafhængig institution, men hører som modtager af årlig driftsstøtte, der er afgørende for skolens eksistens, under Kulturministeriets ressortområde.

Skolen har sin oprindelse i de danske forfattermiljøer, og dens faste undervisere er alle selvstændige forfattere. De studerende udvælges fra et årligt højt ansøgerantal på gennemsnitligt 370 (i de seneste 5 år) alene på baggrund af deres indsendte skønlitterære arbejder. En årgang er typisk på 6-10 studerende. Uddannelsen er toårig. Størstedelen af skolens studerende opnår at udgive selvstændige skønlitterære værker – i perioden 2008-2019 er 64 ud af 80 studerende, dvs. hele 80 %, debuteret – og talrige dimittender fra Forfatterskolen er blevet toneangivende i den nyere danske litteratur inden for mangeartede genrer.

Forfatterskolen blev stiftet i 1987 af forfatterne Poul Borum, Ulla Ryum og Per Aage Brandt med det erklærede formål ”at tilbyde en forfatteruddannelse baseret på litterær, skriveteknisk kunnen, alment kendskab til litteratur, almen æstetisk debat, herunder dialog med de øvrige kunstarter og erkendelsesområder, introduktion til og arbejde med alle skønlitterære genrer samt praktisk kendskab til forfatteres vilkår og arbejdsforhold”.

Hvert fjerde år indgås en målaftale mellem Kulturstyrelsen og Forfatterskolen. Den fastlægger skolens driftstilskud og specificerer målsætningerne for skolen i de kommende år. Målaftalen er ikke en kontrakt i juridisk forstand. Dens hensigt er “at tilvejebringe et langsigtet aftalegrundlag for Forfatterskolens virksomhed og økonomi”, og den har hjemmel i § 9 i lov nr. 1531 af 21. december 2010 om økonomiske og administrative forhold for modtagere af driftstilskud fra Kulturministeriet. Statens tilskud ydes med hjemmel i § 21.42.24 i Finansloven.

Det hedder endvidere i målaftalen, at “med tilskuddet og aftalen vedkender staten sig sit overordnede kulturpolitiske ansvar for Forfatterskolen som kulturinstitution af national betydning.”

Målaftalen fra 2016 skulle have været genvurderet og revideret i løbet af året 2020, men på grund af pandemiens nedlukninger og forsinkelser, som også ramte Kulturministeriet og Kulturstyrelsen hårdt, blev en let revideret aftale administrativt forlænget med et år.

Den 10. december 2020 blev en midlertidig målaftale imellem Slots- og Kulturstyrelsen og Forfatterskolen således indgået.

|  |  |
| --- | --- |
| **Opgave** | **Mål** |
| Uddannelse 1.1 | Forfatterskolen vil fastholde sin position, når det gælder kvalitet, mangfoldighed, dannelse og fornyelse. Skolen vil sikre, at undervisningen varetages af anerkendte forfattere og gæstelærere, at der afholdes møder med udenlandske forfattere og kritikere om året, og at skolen deltager i udvekslings-arrangementer med andre litterære skoler og institutioner. |
| 1.2 | Forfatterskolen vil fastholde og sikre sin placering som en væsentlig og central institution ved at afvikle åbne arrangementer med deltagelse af skolens elever og anerkendte danske og udenlandske forfattere og ved aktivt at søge og pleje kontakter til sammenlignelige institutioner. |
| 1.3 | Forfatterskolen vil sikre et godt studie- og arbejdsmiljø og mindst en gang årligt evaluere dette. |
| 1.4 | Forfatterskolen vil fastholde en gennemførelsesprocent på mindst 95. |
| 1.5 | Dimittender fra Forfatterskolen forventes at bidrage synligt til litteraturen og det litterære miljø. |
| Proces 2.1 | Med henblik på at indgå en målaftale for 2022-2025 med Slots- og Kulturstyrelsen vil Forfatterskolen og skolens bestyrelse i 2021 udarbejde omverdensanalyse, mission og vision for skolen. |

**1.2 Årets faglige resultater**

*Uddannelsesmål: Undervisning, forfattermøder og offentlige arrangementer (målaftale pkt. 1.1 og 1.2)*

Forfatterskolen opfyldte i 2020 sine faglige mål, både hvad angår undervisningens kvalitet og hvad angår institutionens rolle som sted for offentlige arrangementer i det litterære miljø.

På trods af pandemiens nedlukninger, forsinkelser og idelige omlægninger blev al undervisning, bort set fra forårets studietur til Beograd, gennemført.

Læsningen af de studerendes tekster foregår på tre niveauer på Forfatterskolen. Tekstlæsningerne blev i store dele af 2020 gennemført via zoom. Skolens lærere fik alle en zoom-konto hver, således at alle havde mulighed for at åbne og lukke tekstlæsnings-, samtale og øvrige undervisningsrum.

Central er tekstlæsningen i plenum ud fra *prima vista*-princippet, som har været gældende fra Forfatterskolens begyndelse. Her får den studerende et indtryk af, hvordan andre umiddelbart læser og reagerer på hans/hendes arbejde og bliver bedre til at læse både andre og sig selv. Det har fra 2019 været praksis, at den enkelte studerende skal have tre tekstlæsninger i plenum pr. år. Plenum-læsningerne blev – i zoom-perioderne – delt i to hold med en lærer på hver.

Herudover læses de studerendes tekster i mindre skrivegrupper, hver af disse under ledelse af en af skolens faste undervisere og med 4-5 studerende i hver, hvor der er plads til at læse med forberedelse, og hvor der kan læses længere manuskripter. De mindre skrivegrupper mødtes enten på skolen, når der var mulighed for det, eller afholdt møder via zoom.

Endelig har skolen fra 2016 indført en mentorordning, som giver de studerende mulighed for at vælge en mentor i starten af deres 2. år på skolen – ofte en erfaren forfatter efter eget valg. Det er en mulighed for en læsning uden for skolens normale institutionelle rammer, for så vidt en klassisk vej for unge forfattere. De af de studerende som ønskede en mentor lykkedes det at gennemføre møderne enten fysisk eller via zoom.

Faste undervisere ved Forfatterskolen i 2020 var rektor Ursula Andkjær Olsen, samt lærerne Asta Olivia Nordenhof, Mikkel Thykier (ansat fra 1. februar 2020), indtil 1. juli 2020 Lars Frost og derefter Lone Aburas (ansat pr. 1. september 2020).

Forfatterskolens mål om at fastholde sin position som en af Nordens førende forfatterskoler blev indfriet både hvad angår de faste lærerkræfter, som alle er anerkendte og samtidig meget forskellige forfattere, og i kraft af den lange række af dygtige gæstelærere som har undervist på skolen i løbet af året. Et nordisk perspektiv blev også styrket i forbindelse med forårets forløb om samisk kunst – med fire gæstende forfattere og kunstnere, nemlig Sissel M. Bergh, Carola Grahn, Sigbjørn Skåden og Joar Nango – og efterårets længere forløb om svensk poesi. Her gæstende fire svenske digtere, nemlig Ida Börjel, Johan Jönsson, Ann Jäderlund og Kristoffer Folkhammar skolen. Derudover deltog også den svenske forlægger og oversætter Kettil Kasang.

Den del af undervisningen, som ikke angår de studerendes egne arbejder, men sigter mod et alment kendskab til litteratur, møder med nuværende danske og udenlandske forfattere og en dialog med andre kunstarter og vidensområder bliver diskuteret forud for hvert semester på et planlægningsmøde, hvor alle studerende og lærere på skolen deltager. Således også i 2020. Denne undervisning, som varetages af gæstelærere med særlige faglige kompetencer, varierer i takt med at de studerende og de litterære/kunstneriske/øvrige interesser ændrer sig: Den spænder fra forfattermøder og litterære emner til forløb om andre kunstarter eller helt andre erkendelsesområder.

I 2020 inviterede Forfatterskolen således flere, indbyrdes meget forskellige, danske forfattere, blandt andre Kristina Stoltz, Andrea Hejlskov, Kaspar Bonnén og Harald Voetmann. Derudover havde vi emner som ”Religiøs tekst”, ”Samisk kunst” og ”Teknologi, sprog og håndarbejde” på programmet. Derudover læste vi i fællesskab Lykke-Peer, Tender Buttons, En maskes bekendelser og Pride and Prejudice i forbindelse med de skemalagte klassikerlæsninger, som varetages af skolens faste lærere. Desuden påbegyndtes et nyt fast forløb ”Læsninger af læsninger” som sigter på at skabe rum for at tale om alle de forskellige måder hvorpå man kan gå til en tekst. Det viste sig som et meget løfterigt initiativ med plads til overordnede samtaler som ellers kan være svære at få tid til i forbindelse med de almindelige tekstlæsninger.

Den undervisning som sigter mod skriveteknisk kunnen, foregår generelt igennem tekstlæsningerne og specifikt i såkaldte strukturforløb (skriveøvelsesforløb med udgangspunkt i særlige tekstformer og stilarter) og i praktisk redaktionsarbejde med 2. årgangs afgangsantologi og med skolens tidsskrift Legenda, som udgives når skolens elever og lærere finder det aktuelt. Årets strukturforløb bød på forløb om essayistik (Martin Bastkjær og Mikkel Thykier) og musikalsk form (Claus Handberg og Ursula Andkjær Olsen). Derudover påbegyndtes et nyt fast skriveteknisk forløb varetaget af Harald Voetmann og Majse Aymo-Boot. Forløbet er tilrettelægt som et fireugers kursus fordelt over fire semestre, således at alle skolens studerende vil nå igennem de fire forløb i løbet af deres skoletid. Dette initiativ blev meget godt modtaget blandt de studerende.

En bred vifte af forfatternavne og emner inden for litteratur, historie, kultur- og kunsthistorie var på programmet både i forårets og efterårets eftermiddagsundervisning. Se i øvrigt vedlagte semesterplaner for årets begivenheder.

Den ellers meget velplanlagte studietur til Beograd, hvor vi skulle have mødt både ældre og yngre serbiske forfattere og skrivestuderende samt studerende fra Det Skandinaviske Institut ved Beograd Universitet, måtte desværre aflyses 14 dage før afgang. Som en form for kompensation for de studerende, investerede skolen i onlinepas til hele CPH:DOX’ program. Derudover holdt vi en del zoommøder for at tale om de dokumentarfilm vi havde set via onlinefestivalen.

Hvert år har Forfatterskolen tre faste højdepunkter; arrangementer som er åbne for offentligheden og som er velbesøgte og festlige arrangementer med – naturligvis – et litterært omdrejningspunkt. Disse er den årlige sommerfest, hvor 1. årgang læser op, afgangsfesten, hvor årets afgangshold præsenterer og læser op fra deres afgangsantologi og sidst julefesten med den såkaldte debutantoplæsning, hvor de af skolen tidligere (og nuværende) studerende som er debuteret i årets løb læser op. Til disse arrangementer kommer forfattere, redaktører og venner af Forfatterskolen – samt årets gæsteundervisere og selvfølgelig skolens daglige studerende og undervisere. I 2020 blev alle disse arrangementer stærkt påvirkede af pandemien; det førstnævnte blev afholdt online, det andet blev afholdt med et stærkt begrænset publikum samt en offentligt tilgængelig onlinebegivenhed og det sidste blev helt aflyst.

Forfatterskolen modtog i løbet af året meget få besøg fra udlandet pga. pandemien. Dog lykkedes det lige inden nedlukningen i marts at afholde et forløb og et åbent arrangement med deltagelse af fire samiske forfattere og kunstnere, samt i efteråret et tre-ugers forløb om svensk poesi med besøg af fire svenske digtere – den ene dog med via Zoom. Dette sidstnævnte undervisningsforløb mundede også ud i et offentligt arrangement på Forfatterskolen (med publikumsbegrænsning) med oplæsninger og oplæg ved de fire samt spørgsmål fra salen. De øvrige åbne arrangementer som Forfatterskolen afholdt i 2020 blev afholdt via zoom. Det ene af dem – om Sprog, teknologi og håndarbejde – var kurateret af Ida Bencke og havde Aase Eeg, Jessica Bebenek, Annike Nikolajsen og Luka Holmegaard på programmet. Det andet med Hiromi Ito, Olga Ravn og Ursula Andkjær Olsen blev afholdt i november på zoom. Begge disse onlinearrangementer var meget velbesøgte med over 100 onlinedeltagere.

Forfatterskolen modtager almindeligvis jævnligt besøg fra skrivekurser og -forløb fra hele landet, men disse besøg måtte i år aflyses pga. pandemiens nedlukninger og restriktioner.

*Studiemiljø (målaftale pkt. 1.3)*

Arbejdet med et både trygt og fagligt inspirerende studiemiljø har også i 2020 været højt på dagsordenen. De månedlige fællesmøder med løbende evalueringer er allerede blevet en vigtig del af skolens daglige liv, og det første af en række studietjek gennemført i samarbejde med Studenterrådgivningen blev afholdt i februar 2020. Dette studietjek bestod i en workshop, hvori fire studerende deltog sammen med rektor og to lærere, studiesekretær Karen Juul og to psykologer fra Studenterrådgivningen, som stillede opgaver til både studerende og lærere. Diskussionerne og de ting der kunne læres af dem blev herefter drøftet mellem psykologerne og rektor – og videreformidlet til det øvrige lærerteam. Det var yderst lærerigt og et nyt studietjek planlægges med særligt fokus på tekstlæsningsrummet.

Et andet tiltag til styrkelse af studiemiljøet er de to supervisionssessions som lærerkollegiet har med Studenterrådgivningen pr. semester. Den styrkelse af lærerteamet som de betyder er af stor vigtighed for de ansattes indbyrdes forståelse og dermed for den ramme som vi sammen er i stand til at give skolens studerende.

*Gennemførelse (målaftale pkt. 1.4)*

Alle elever på årgangen 2018-2020 gennemførte deres uddannelse på Forfatterskolen.

*Bidrag til dansk litteratur: Dimittender, nye elever (målaftale pkt. 1.5)*

Syv dimittender gik ud fra skolen, nemlig Mathilde Gallov, Nanna Skovrind, Mathilde Elgaard Christiansen, Anders Gamst Skov, Priya Bains, Lukas la Cour og Rasmus Daugbjerg. Deres afgangsantologi, *Forfatterskolens Afgangsantologi 2020*, som de selv har arbejdet redaktionelt med, blev udgivet på forlaget Basilisk og lanceret i løbet af efteråret 2020. Den blev også præsenteret ved afgangsoplæsningen som pga. nedlukningen først fandt sted i november 2020. Fra denne årgang er Priya Bains og Rasmus Daugbjerg i mellemtiden debuteret.

En del af de studerende har i årets løb på egen hånd repræsenteret skolen, f.eks. ved undervisning, oplæsninger eller med bidrag til aviser, tidsskrifter og antologier.

Derudover er to tidligere plus en nuværende forfatterskoleelever debuteret i løbet af året. Det drejer sig om Runi Weihe, Anna Rieder og Casper Gisselmann. Pga. aflysningen af årets debutantoplæsning vil de tre blive inviteret til at læse op ved debutantoplæsningen 2021, da dette arrangement i 2020 måtte aflyses pga. pandemien.

Otte nye elever er blevet optaget i 2020 ved den årlige optagelsesprocedure, som dette år omfattede 387 ansøgere. Det drejer sig om Ida Rasmussen, Julie Grindheim, Selma Ethelberg, Ulrikke Bak, Casper Gisselmann, Gustav V. Strange, Joakim Kruse Lykke og Tahir Mirza. Selv om optagelsesproceduren pga. nedlukningen i vid udstrækning måtte gennemføres via zoom var den som altid grundig og inddrog alle skolens lærere plus to udefrakommende censorer, Anne-Lise Marstrand Jørgensen og Caspar Eric.

*Proces (målaftale pkt. 2.1)*

Den nuværende målaftale bliver i løbet 2021 erstattet af en ny revideret målaftale. Rektor og bestyrelsesformand har i 2020 afholdt to møder med Kulturstyrelsens Annette Bach og Søren Beltoft. Rektor og bestyrelsesformand har – støttet af et underudvalg i bestyrelsen – udført et arbejde med en dybere analyse af Forfatterskolens forhold og placering i det kulturelle landskab med henblik på udarbejdelsen af en strategi. Dette initiativ er taget for at skabe reel fornyelse og fortsat kvalitet i undervisningen.

Målaftalen indgået med Slots- og Kulturstyrelsen sikrer pt. skolens eksistensgrundlag. Der vil blive udformet en ny målaftale i løbet af efteråret 2021.

**1.3. Redegørelse vedr. Kulturministeriets målanbefalinger for god ledelse**

En i vid udstrækning ny bestyrelse blev konstitueret i februar 2020 med Elisabeth Nøjgaard som formand. Med konstituering af den nye bestyrelse blev der vedtaget en ny forretningsorden for bestyrelsen, hvori der fokuseres på klar ansvarsfordeling mellem daglig ledelse og bestyrelse og klare opgavebeskrivelser tillige med håndtering af eventuel inhabilitet samt løbende evaluering af ledelsesforholdene og sikring af relevante kompetencer i bestyrelsen.

Anbefalingerne for god ledelse ønsker den nye bestyrelse at håndtere i en separat proces, hvor der arbejdes fokuseret med alle relevante ledelsesforhold.

Arbejdet med trygge og frugtbare arbejdsforhold på skolen er under rektor Ursula Andkjær Olsens ledelse fortsat gennem 2020 og er under yderligere udvikling i et samarbejde med Studenterrådgivningen. Dette arbejde er stedse under bestyrelsens bevågenhed.

**1.4. Årets økonomiske resultat og finansieller nøgletal**

**Figur 1: Indtægter**

**Figur 2: Omkostninger**

Årets resultat:

Året resulterede i et overskud på 235.598 kr. Dette overskud hænger i vid udstrækning sammen med aflysningen af årets studietur og derudover, at Forfatterskolen – som alle andre virksomheder – har skullet sætte penge til side til omlægningen af feriepengesystemet, som fandt sted hen over 2019 og 2020. Pengene fra den aflyste studietur går videre ind i budgettet for studieturen 2021, hvor den ellers færdiguddannede årgang 2018-2020 er inviteret med, som kompensation for den aflyste tur. Det betyder alt i alt, at overskuddet er arbejdet ind i budgettet for 2021. Derudover skal det bemærkes, at Forfatterskolen har arbejdet sig fri af det store underskud som opstod ifm. rektorskiftet og whistle-blower-undersøgelsen der blev gennemført i slutningen af 2018.

For finansielle nøgletal henvises til bilag 1.

**1.5 Forventninger til de kommende år**

Skolens væsentligste faglige og pædagogiske mål for 2021 og kommende år er følgende:

* Fortsat sikring af Forfatterskolens økonomiske grundlag
* Fortsat arbejde med at udvikle studiemiljøet på Forfatterskolen
* Forsat arbejde med at udvikle undervisningen fagligt og pædagogisk
* Udvikling af samarbejder med de øvrige kunstneriske uddannelser
* Udvikling af samarbejder med internationale partnere

**2. Målrapportering**

**2.1. Opgaver og ressourcer**

**Tabel 1: Sammenfatning af økonomi for virksomheden**

1000 kr. løbende priser *Indtægtsført Øvrige indtægter Omkostninger*

*bevilling*

Forfatterskolens uddannelse 3.000 239 - 2.975

**I alt 3.000 239 - 2.975**

**2.1.2 Uddybende oplysninger**

***Centrale aktivitetsoplysninger***

**Tabel 2: Antal ansøgere, optagne og færdiguddannede**

**2016 2017 2018 2019 2020**

Antal ansøgere 371 339 346 346 387

Antal optagne 8 10 7 10 8

Optagne i % af ansøgere 2,2 % 2,9 % 2,0% 2,9 % 2,0 %

Færdiguddannede 7 7 8 11 8

**Aktive Finansårsstuderende inden for normeret studietid**

Finansårsstuderende  **2016 2017 2018 2019 2020**

Antal aktive finansårsstud. 15 17 18 17 18

inden for norm. studietid

Der har været 17 studerende i foråret og 18 i efteråret 2020. Det betyder en bruttoomkostning pr. elev på Forfatterskolen på 165 t kr.

**2.2. Mål og resultater**

Der var i 2020 18 aktive finansårsstuderende inden for normeret studietid ved Forfatterskolen. Det giver en gennemførelsesprocent på 100. Forfatterskolen lever dermed op til de forventninger, der er stillet. Forfatterskolen er vant til, at samtlige studerende gennemfører uddannelsen.

**Tabel 3: Nettoudgifter, studerende og enhedsomkostninger ved Forfatterskoleuddannelsen**

**JB 2015-2018,**

**UAO 2019-** **2016 2017 2018 2019 2020**

Forfatterskoleuddannelsen (1000 kr.) 3106 3171 3424 2893[[1]](#footnote-1) 2975[[2]](#footnote-2)

Antal studerende 15 17 18 17 18

**Udgift per studerende (1000 kr.) 207 204 190 165 165**

Udgiften pr. studerende ligger under eller på niveau med de øvrige kunstneriske uddannelsers gennemsnitsudgift pr. studerende og vurderes som forholdsmæssigt lav.

Forfatterskolen tilbyder et toårigt studium. Der afsluttes (oftest) med en afgangsantologi, en afgangsoplæsning og (altid) med en censurering, hvor elevens arbejde i løbet af uddannelsen tages op til vurdering med brug af censorer udefra. De indkaldte censorer er som regel danske eller nordiske forfattere. Censureringen resulterer i en evaluerende udtalelse som sammen med et diplom udgør de afsluttende eksamenspapirer.

En dybtgående og løbende evaluering af de studerendes kunstneriske arbejde og øvrige aktiviteter foregår i de kontinuerlige tekstlæsninger og i de mindre skrivegrupper.

Hvad angår skolens formål kan opfyldelsen af det i sidste ende ikke måles blot på antallet af studerende som gennemfører deres studium. Det skal også måles på de studerendes og dimitterendes arbejder, konkret på debuterende forfattere blandt tidligere studerende og på kvaliteten af disses værker, også på de andre områder, hvor tidligere studerende bidrager til dansk litteratur, dvs. forlags- og tidsskriftsarbejde, oversættelse, undervisning mm. Endelig er der den umålelige, men dog mærkbare påvirkning, hvorigennem Forfatterskolens studerende direkte og indirekte bidrager og inspirerer til fornyelse og kvalitet i dansk litteratur generelt.

**Fremtidige mål**

Det ligger Forfatterskolen på sinde at fastholde og fortsætte den udvikling af studiemiljøet og –trivslen som vi har påbegyndt, og nøje at undersøge hvordan vi skaber de bedst mulige forudsætninger for de studerendes kunstneriske udvikling. Efter en meget turbulent periode har Forfatterskolen som institution brug for at prioritere den frugtbare udvikling indadtil. Det sker på mange fronter, dels i et styrket samarbejde i lærerkollegiet, dels i den løbende samtale med de studerende ved fællesmøderne og sidst men ikke mindst i et samarbejde med Studenterrådgivningen om løbende studietjeks hen over den nuværende rektors ansættelsesperiode.

Dertil kommer ønsket om en udbygning af samarbejdet med de øvrige kunstneriske uddannelser, dels gennem tværgående læsegrupper, dels gennem workshops, seminarer og ud af huset arrangementer.

Sidst er der kontaktnettet til udenlandske forfatterskoler og litterære miljøer. Som vi ved nu, vil den pandemi som verden har været igennem og fortsat er mærket af, få betydning for hvordan internationale samarbejder kan finde sted fremover. Herfra følger vi udviklingen med opmærksomhed. Studieturen i 2021 vil pga. pandemien blive en Danmark rundt-tur i bus.

**3. Regnskab**

Der henvises til bilag 1.

**4. Påtegning af det samlede regnskab**

**Årsberetningen omfatter**

Årsberetningen omfatter den hovedkonto (”3.000.000 Forfatterskolen (driftsbevilling)”) på Finansloven, som Forfatterskolen er ansvarlig for, herunder de regnskabsmæssige forklaringer, som skal tilgå Rigsrevisionen i forbindelse med bevillingskontrollen for 2017.

**Påtegning** Der tilkendegives hermed:

1. At årsberetningen er rigtig, dvs. at årsberetningen ikke indeholder væsentlige fejlinformationer eller udeladelser, herunder at målopstillingen og målrapporteringen i årsberetningen er fyldestgørende.

2. At de dispositioner, som er omfattet af regnskabsaflæggelsen, er i overensstemmelse med meddelte bevillinger, love og andre forskrifter samt med indgåelse af aftaler og sædvanlig praksis.

3. At der er etableret forretningsgange, der sikrer en økonomisk hensigtsmæssig forvaltning af de midler, der er omfattet af årsberetningen.

|  |  |
| --- | --- |
| Forfatterskolen, dato | Forfatterskolen, dato |
| Underskrift  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | Underskrift  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Rektor Ursula Andkjær Olsen | Bestyrelsesformand Elisabeth Nøjgaard |

**5. Bilag til årsberetningen**

Bilag 1 Årsrapport

1. Den lave gennemsnitsudgift pr studerende i 2019 og 2020 skyldes ekstraordinære budgetoverskridelser fra de forudgående år, som skulle indhentes både i 2019 og 2020 med deraf manglende tilbud i undervisningen som studieture, ekskursioner, særarrangementer mv. Ligesom Corona-nedlukningen påvirkede 2020 budgettet på de nævnte områder. [↑](#footnote-ref-1)
2. Den lave gennemsnitsudgift pr studerende i 2019 og 2020 skyldes ekstraordinære budgetoverskridelser fra de forudgående år, som skulle indhentes både i 2019 og 2020 med deraf manglende tilbud i undervisningen som studieture, ekskursioner, særarrangementer mv. Ligesom Corona-nedlukningen påvirkede 2020 budgettet på de nævnte områder. [↑](#footnote-ref-2)